נבחרת ישראל בכדורסל, זאת שדייויד בלאט לא נמצא מתאים לאמן, שובצה היום (רביעי) בקבוצת האיכות השנייה לקראת הגרלת הבתים של טורניר ההזדמנות האחרונה, שייערך בקיץ הבא וממנו תעלה רק נבחרת אחת, מתוך 10 המשתתפות, לאליפות אירופה בספרד.
מי שחולקות עם ישראל את אותו דירוג הן נבחרות מקדוניה והונגריה. בקבוצת האיכות הראשונה נמצאות בוסניה, שוודיה ואוקראינה. בולגריה, אסטוניה ודנמרק שובצו בקבוצת האיכות השלישית. בלגיה משלימה קבוצת איכות רביעית ואחרונה.
הנבחרות יחולקו לשלושה בתים, שניים עם שלוש נבחרות ואחד עם ארבע. כשהראשונה מכל בית תעלה לבית ממנו המנצחת תצא לאליפות אירופה בספרד. המשמעות של החלוקה לקבוצות איכות היא שישראל תפגוש נבחרת חזקה ממנה כבר בשלב הבתים הראשון.
באותו זמן במוסקבה זוכה אותו דייויד בלאט, מאמן נבחרת רוסיה, לשבחים מיו"ר ההתאחדות, סרגי צ'רנוב: "אפשר לראות את ההתקדמות שהשחקנים הצעירים שלנו עשו תחת דיויד בלאט בדרך לאליפות אירופה בספרד. יש לנו עתיד".